### NN 129/2025 (15.10.2025.), Uredba o mjerama društveno odgovornog priređivanja igara na sreću

Vlada Republike Hrvatske

1855

Na temelju članka 67. stavka 6. Zakona o igrama na sreću (»Narodne novine«, br. 87/09., 35/13., 158/13., 41/14., 143/14., 114/22. i 72/25.), Vlada Republike Hrvatske je na sjednici održanoj 9. listopada 2025. donijela

UREDBU

O MJERAMA DRUŠTVENO ODGOVORNOG PRIREĐIVANJA IGARA NA SREĆU

POGLAVLJE I.
 UVODNE ODREDBE

Predmet Uredbe

Članak 1.

Ova Uredba regulira:

1. minimalnu udaljenost prostora za igre na sreću od drugih objekata i ustanova

2. javne prostore u kojima se mogu priređivati lutrijske igre

3. vanjsko uređenje i oglašavanje na vanjskim dijelovima prostora za igre na sreću

4. prostore u kojima je obvezna primjena tehničkog modela identifikacije igrača.

POGLAVLJE II.
 MINIMALNA UDALJENOST PROSTORA ZA IGRE NA SREĆU OD DRUGIH OBJEKATA I USTANOVA

Minimalna udaljenost poslovnog prostora casina i automat kluba od drugih objekata i ustanova

Članak 2.

(1) Udaljenost lokacije poslovnog prostora casina ili automat kluba od odgojno-obrazovnih ustanova koje obuhvaćaju dječje vrtiće, osnovne škole, srednje škole i učeničke domove te vjerskih objekata koji obuhvaćaju crkve, džamije, sinagoge, odnosno vjerske objekte čija je namjena i svrha redovito obavljanje vjerskih obreda, ne smije biti manja od 500 metara.

(2) Ako se poslovni prostor casina nalazi u ugostiteljskom objektu skupine »hoteli« kategorije četiri ili pet zvjezdica, smatra se da je ispunjen uvjet iz stavka 1. ovoga članka i uvjet o suglasnosti predstavnika stanara propisan odredbama pravilnika koji regulira prostorne i tehničke uvjete za priređivanje igara na sreću u casinima, na automatima i uplatnim mjestima kladionica.

(3) Priređivač igara na sreću na automatima može postaviti automate za igre na sreću na uplatna mjesta kladionica koja ne smiju biti udaljena manje od 200 metara od odgojno-obrazovnih ustanova koje obuhvaćaju dječje vrtiće, osnovne škole, srednje škole i učeničke domove te vjerskih objekata koji obuhvaćaju crkve, džamije, sinagoge, odnosno vjerske objekte čija je namjena i svrha redovito obavljanje vjerskih obreda.

Minimalna udaljenost poslovnog prostora uplatnog mjesta kladionice od drugih objekata i ustanova

Članak 3.

(1) Udaljenost uplatnog mjesta kladionice od odgojno-obrazovnih ustanova koje obuhvaćaju dječje vrtiće, osnovne škole, srednje škole i učeničke domove te vjerskih objekata koji obuhvaćaju crkve, džamije, sinagoge, odnosno vjerske objekte čija je namjena i svrha redovito obavljanje vjerskih obreda, ne smije biti manja od 200 metara.

(2) Ako se uplate za klađenje primaju unutar prostora casina ili automat kluba, smatra se da je ispunjen uvjet iz stavka 1. ovoga članka.

(3) Uvjet iz stavka 1. ovoga članka smatra se ispunjenim i kada se uplate za klađenje primaju putem samoposlužnih terminala postavljenih na uplatnim mjestima kladionica, unutar prostora casina ili automat kluba.

Način utvrđivanja udaljenosti

Članak 4.

(1) Udaljenost prostora za igre na sreću od drugih objekata i ustanova predstavlja najkraći put utvrđen mjerenjem po površinama javne namjene sukladno propisima kojima se uređuje prostorno uređenje i sigurnost prometa na cestama.

(2) Udaljenost poslovnih prostora za igre na sreću od drugih objekata i ustanova utvrđuju sudski vještaci za promet ili ovlašteni službenici Ministarstva financija, Porezne uprave, sukladno izboru i odluci priređivača.

(3) Izabrani sudski vještaci za promet ili ovlašteni službenici Ministarstva financija, Porezne uprave, korištenjem umjerenog mjernog kotača ili mjerne trake, utvrđuju udaljenosti iz članka 2. stavaka 1. i 3. i članka 3. stavka 1. ove Uredbe:

1. mjerenjem od ulaznih vrata prostora u kojem se namjerava otvoriti casino, automat klub ili uplatno mjesto kladionice do prve najbliže točke na građevini odgojno-obrazovne ustanove i vjerskog objekta iz članka 2. stavaka 1. i 3. i članka 3. stavka 1. ove Uredbe

2. ako se poslovni prostor u kojem se namjerava otvoriti casino, automat klub ili uplatno mjesto kladionice nalazi u sklopu trgovačkog centra mjerenjem od najbližeg ulaza u trgovački centar do prve najbliže točke na građevini odgojno-obrazovne ustanove i vjerskog objekta iz članka 2. stavaka 1. i 3. i članka 3. stavka 1. ove Uredbe

3. ako poslovni prostor u kojem se namjerava otvoriti casino, automat klub ili uplatno mjesto kladionice ima više ulaza, mjerenjem udaljenosti za sve ulaze u poslovni prostor radi utvrđivanja najkraćeg puta iz stavka 1. ovoga članka.

(4) Iznimno od stavka 3. ovoga članka, kada zbog karakteristika javne površine udaljenosti iz članka 2. stavaka 1. i 3. i članka 3. stavka 1. ove Uredbe nije moguće utvrditi korištenjem umjerenog mjernog kotača ili mjerne trake, mjerenje će izvršiti sudski vještak korištenjem laserskog daljinomjera, računalnih programa ili korištenjem bespilotne letjelice (dron).

(5) O utvrđenim udaljenostima iz članka 2. stavaka 1. i 3. i članka 3. stavka 1. ove Uredbe, sudski vještak za promet sastavlja nalaz i mišljenje koji obavezno mora sadržavati rutu kretanja.

(6) Građevina odgojno-obrazovne ustanove i vjerskog objekta iz članka 2. stavaka 1. i 3. i članka 3. stavka 1. ove Uredbe ne uključuje pripadajuće sadržaje izvan zatvorenog volumena građevine, kao što su parkirališta, ograde, dvorišta, igrališta, kolni ulazi, nadstrešnice, terase, rampe, zelene površine i slični sadržaji koji se nalaze izvan tlocrtnih mjera same građevine.

Obveza usklađenja lokacija na kojima se priređuju igre na sreću s propisanim prostornim i tehničkim uvjetima

Članak 5.

(1) Trgovačka društva koja prije isteka prava priređivanja igara na sreću u casinima, na automatima i igara klađenja ponovno steknu pravo priređivanja, u roku od šest mjeseci od dana sklapanja ugovora o pravu priređivanja pribavljaju odobrenje Ministarstva financija za nastavak rada na lokacijama koje ispunjavaju uvjete propisane zakonom kojim se uređuju igre na sreću (u daljnjem tekstu: Zakon) i podzakonskim propisima donesenima na temelju toga Zakona.

(2) Trgovačka društva iz stavka 1. ovoga članka s danom isteka prava priređivanja igara na sreću u casinima, na automatima i igara klađenja prestaju s radom na lokacijama koje ne ispunjavaju uvjete iz stavka 1. ovoga članka.

(3) Zahtjev za izdavanje odobrenja za nastavak rada iz stavka 1. ovoga članka predaje se u roku od 30 dana od dana sklapanja ugovora o pravu priređivanja iz članka 23. stavka 10. Zakona.

(4) Uz zahtjev iz stavka 3. ovoga članka prilaže se:

1. preslika rješenja kojim je trgovačkom društvu na lokaciji za koju predaje zahtjev prethodno odobreno priređivanje igara na sreću

2. nalaz i mišljenje sudskog vještaka za promet kojim se utvrđuju udaljenosti iz članka 2. stavaka 1. i 3. i članka 3. stavka 1. ove Uredbe, ne stariji od 60 dana od dana podnošenja zahtjeva iz stavka 3. ovoga članka

3. izjava priređivača da se poslovni prostor u kojem namjerava nastaviti s radom u casinu ili automat klubu ne nalazi u objektu koji se koristi i za stanovanje

4. suglasnost predstavnika stanara propisanu odredbama pravilnika koji regulira prostorne i tehničke uvjete za priređivanje igara na sreću u casinima, na automatima i uplatnim mjestima kladionica ako se objekt u kojem se namjerava nastaviti s radom u casinu ili automat klubu koristi i za stanovanje

5. ostala dokumentacija kojom se dokazuje ispunjavanje uvjeta za odobravanje početka priređivanja igara na sreću u casinima, igara na automatima i igara klađenja, propisana odredbama pravilnika koji regulira prostorne i tehničke uvjete za priređivanje igara na sreću u casinima, na automatima i uplatnim mjestima kladionica.

(5) Činjenice iz stavka 4. točke 3. ovoga članka neposrednim očevidom provjeravaju ovlašteni službenici Ministarstva financija, Porezne uprave, o čemu se sastavlja zapisnik.

(6) Ako priređivač uz zahtjev iz stavka 3. ovoga članka nije priložio nalaz i mišljenje sudskog vještaka za promet, udaljenosti iz članka 2. stavaka 1. i 3. i članka 3. stavka 1. ove Uredbe neposrednim očevidom utvrđuju ovlašteni službenici Ministarstva financija, Porezne uprave, o čemu se sastavlja zapisnik, osim u slučaju iz članka 4. stavka 4. ove Uredbe.

(7) Zahtjev za odobrenje nastavka priređivanja igara klađenja i igara na sreću u casinima putem interaktivnih prodajnih kanala on-line igranja podnosi se u roku propisanom stavkom 3. ovoga članka. Uz zahtjev se prilaže preslika rješenja kojim je trgovačkom društvu prethodno odobreno priređivanje igara na sreću putem interaktivnih prodajnih kanala on-line igranja i izjava o ispunjavanju svih zakonskih i podzakonskih uvjeta za igru na sreću za koju se traži nastavak priređivanja.

POGLAVLJE III.
 JAVNI PROSTORI U KOJIMA SE MOGU PRIREĐIVATI LUTRIJSKE IGRE

Uplatna mjesta i samoposlužni terminali za lutrijske igre

Članak 6.

(1) Uplatna mjesta za lutrijske igre priređivača i uplatna mjesta za lutrijske igre ovlaštenih partnera priređivača mogu biti smještena u prostorima trgovačkih centara i drugim javnim prostorima, kao što su benzinske postaje, autobusni i željeznički kolodvori, zračne luke, putnički brodovi.

(2) Ako su uplatna mjesta za lutrijske igre priređivača i uplatna mjesta za lutrijske igre ovlaštenih partnera priređivača smještena u posebno uređenim prostorima i pozicijama koje nisu potpuno zatvorena cjelina unutar trgovačkih centara i drugih javnih prostora, uz lutrijske igre ne smiju se priređivati druge vrste igara na sreću.

(3) Uplate za lutrijske igre mogu se primati putem samoposlužnih terminala koji mogu biti smješteni u prostorima trgovačkih centara i drugim javnim prostorima iz stavka 1. ovoga članka, osim u ugostiteljskim objektima, s tim da prostor za primanje uplata mora biti površine najmanje 2 m².

(4) Oglašavanje na samoposlužnim terminalima za lutrijske igre iz stavka 3. ovoga članka dozvoljeno je na način propisan člankom 67.c stavkom 3. Zakona.

(5) Uplate za lutrijske igre na uplatnim mjestima priređivača, uplatnim mjestima za lutrijske igre ovlaštenih partnera priređivača te putem samoposlužnih terminala ne mogu se primati unutar odgojnih, obrazovnih, kulturnih i ustanova socijalne skrbi te zdravstvenih ustanova.

POGLAVLJE IV.
 VANJSKO UREĐENJE I OGLAŠAVANJE NA VANJSKIM DIJELOVIMA PROSTORA ZA IGRE NA SREĆU

Vanjsko uređenje prostora za igre na sreću

Članak 7.

(1) Vanjsko uređenje casina, automat kluba i uplatnog mjesta kladionice mora onemogućiti uvid u stolove za igre na sreću, automate za igre na sreću, samoposlužne terminale za klađenje te ponudu i rezultate igara klađenja.

(2) Na vanjskim dijelovima prostora casina, automat kluba i uplatnog mjesta kladionice, koji sadrže prozirne površine, uvjet iz stavka 1. ovoga članka provodi se postavljanjem jednobojnih, neprovidnih vanjskih izloga, prekrivanjem vanjskih prozirnih površina jednobojnom, neprovidnom podlogom te onemogućavanjem uvida neprovidnim zavjesama.

(3) Na vanjskim dijelovima prostora casina, automat kluba, uplatnog mjesta kladionice i uplatnog mjesta za lutrijske igre priređivača, zabranjena je upotreba svjetlećih natpisa i slikovnih prikaza, svjetlosnih efekata koji uključuje LED svjetla, neonska svjetla i druge upadljive vidove osvjetljenja te digitalnih ekrana.

(4) Ako se casino nalazi u ugostiteljskom objektu skupine »hoteli« kategorije četiri ili pet zvjezdica, odredbe stavka 3. ovoga članka ne odnose se na vanjsko uređenje navedenog ugostiteljskog objekta koje je povezano s obavljanjem ugostiteljske djelatnosti.

Oglašavanje na vanjskim dijelovima
 prostora za igre na sreću

Članak 8.

(1) Oglašavanje igara na sreću dozvoljeno je na 5 % površine vanjskog dijela prostora casina, automat kluba i uplatnog mjesta kladionice te 5 % površine vanjskog dijela uplatnog mjesta za lutrijske igre priređivača, na kojem se nalazi glavni ulaz u prostor za igre na sreću, koje ne smije pozivati na igranje igara na sreću.

(2) Oglašavanje lutrijskih igara dozvoljeno je na 1 % površine vanjskog dijela prostora na kojem se nalazi ulaz u prostor u kojem lutrijske igre priređuju ovlašteni partneri Hrvatske Lutrije d.o.o.

(3) Iznimno, ako je temeljem postotka iz stavaka 1. i 2. ovoga članka veličina oglasne površine manja od 60 cm širine i 40 cm visine, oglasna površina može biti veličine do 60 cm širine i do 40 cm visine.

(4) Oglašavanje igara u casinima, igara klađenja i igara na automatima na površini iz stavka 1. ovoga članka može sadržavati naziv i grafičku oznaku tvrtke priređivača, prepoznatljivu oznaku usluge priređivača te naziv vrste prostora za igre na sreću.

(5) Zabranjena je upotreba svjetlećih natpisa i slikovnih prikaza, svjetlosnih efekata, LED svjetala, neonskog svjetla i drugih upadljivih vidova osvjetljenja te digitalnih ekrana na oglasnoj površini iz stavka 1. ovoga članka.

(6) Ograničenja oglašavanja iz stavaka 4. i 5. ovoga članka ne primjenjuju se na uplatna mjesta za igre na sreću koja su otvorena unutar automat kluba, casina i uplatnog mjesta kladionice.

(7) Iznimno od stavka 1. ovoga članka ako se casino nalazi u ugostiteljskom objektu skupine »hoteli« kategorije četiri ili pet zvjezdica, oglašavanje igara na sreću dozvoljeno je na 5 % vanjske površine navedenog ugostiteljskog objekta na kojem se nalazi ulaz u ugostiteljski objekt ili ulaz u casino.

(8) Iznimno od stavka 5. ovoga članka, na oglasnoj površini iz stavka 7. ovoga članka mogu se koristiti svjetleći natpisi i svjetlosni efekti koji ne smiju treperiti.

POGLAVLJE V.
 PROSTORI U KOJIMA JE OBVEZNA PRIMJENA TEHNIČKOG MODELA IDENTIFIKACIJE IGRAČA

Primjena i obilježja tehničkog modela identifikacije igrača

Članak 9.

(1) Tehnički model identifikacije osoba obvezno se primjenjuje na samoposlužnim terminalima za klađenje i automatima za igre na sreću postavljenim na uplatnim mjestima kladionica ili na ulazu u prostor kladionice.

(2) Tehnički model identifikacije osoba obvezno se primjenjuje na samoposlužnim terminalima za lutrijske igre postavljenim na uplatnim mjestima priređivača lutrijskih igara i njegovih ovlaštenih partnera, na uplatnim mjestima kladionica, u prostorima trgovačkih centara i drugim javnim prostorima.

(3) Tehnički model identifikacije podrazumijeva tehničko i/ili softversko rješenje koje omogućuje identifikaciju osoba, a koje se može provoditi uz posredovanje zaposlenika priređivača na prodajnom pultu uplatnog mjesta za igre na sreću.

(4) Identifikacija osoba iz stavka 1. ovoga članka jest proces kojim se provjerava punoljetnost osoba i utvrđuje je li osoba upisana u registru isključenih igrača, a obavlja se putem tehničkog modela identifikacije iz stavka 3. ovoga članka.

(5) Identifikacija osoba iz stavka 2. ovoga članka jest proces kojim se provjerava punoljetnost osoba, a obavlja se putem tehničkog modela identifikacije iz stavka 3. ovoga članka.

(6) Priređivač provodi identifikaciju putem tehničkog modela na način da ne pohranjuje podatke o osobama koje su se identificirale.

(7) Odgovornost za provođenje tehničkog modela identifikacije iz stavaka 1. i 2. ovoga članka snosi priređivač.

POGLAVLJE VI.
 PRIJELAZNE I ZAVRŠNE ODREDBE

Članak 10.

(1) Trgovačko društvo koje priređuje igre na sreću iz članka 5. stavka 1. točaka 1., 2., 3. i 4. Zakona pribavlja odobrenje Ministarstva financija za nastavak rada na lokacijama koje ispunjavaju uvjete iz članka 5. stavka 1. ove Uredbe, do isteka posljednjeg prava priređivanja igara na sreću dodijeljenog sukladno odredbama Zakona o igrama na sreću (»Narodne novine«, br. 87/09., 35/13., 158/13., 41/14., 143/14. i 114/22.).

(2) Trgovačko društvo iz stavka 1. ovoga članka s danom isteka posljednjeg prava priređivanja igara na sreću dodijeljenog sukladno odredbama Zakona o igrama na sreću (»Narodne novine«, br. 87/09., 35/13., 158/13., 41/14., 143/14. i 114/22.), prestaje s radom na lokacijama koje ne ispunjavaju uvjete iz članka 5. stavka 1. ove Uredbe.

(3) Zahtjev za izdavanje odobrenja za nastavak rada iz stavka 1. ovoga članka predaje se najkasnije šest mjeseci prije dana isteka prava priređivanja iz stavka 1. ovoga članka, uz koji se predaje dokumentacija propisana člankom 5. stavkom 4. ove Uredbe.

(4) Hrvatska Lutrija d.o.o. uskladit će svoje poslovanje s odredbama članka 6. stavaka 2., 3. i 4. i članka 9. stavka 2. ove Uredbe do 1. siječnja 2026.

(5) Priređivači igara na sreću iz članka 5. stavka 1. točaka 1., 2., 3. i 4. Zakona uskladit će svoje poslovanje s odredbama članaka 7., 8. i 9. ove Uredbe do 1. siječnja 2026.

(6) Trgovačka društva koja na dan stupanja na snagu ove Uredbe priređuju igre na sreću u casinima, na automatima i igre klađenja, nastavljaju raditi na lokacijama na kojima im je odobreno priređivanje igara na sreću prema odredbama Zakona o igrama na sreću (»Narodne novine«, br. 87/09., 35/13., 158/13., 41/14., 143/14. i 114/22.) do isteka ugovora o pravu priređivanja.

(7) Iznimno od članka 5. stavka 2. ove Uredbe, trgovačka društva kojima pravo priređivanja istječe do 27. listopada 2025., prestaju s radom na uplatnim mjestima kladionica koja ne ispunjavaju propisane uvjete najkasnije 31. prosinca 2025., pod uvjetom da do dana isteka prava priređivanja dostave dokaze o raskidu ugovora o zakupu za uplatna mjesta kladionica s danom prestanka 31. prosinca 2025. te na ulaznim vratima uplatnog mjesta istaknu obavijest o pokretanju postupka zatvaranja.

Članak 11.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/25-03/79

Urbroj: 50301-05/16-25-7

Zagreb, 9. listopada 2025.

Predsjednik
 mr. sc. Andrej Plenković, v. r.